**TÖÖÕPETUS**

**1. KLASS**

**1. Eesmärgid**

1. klassi tööõpetuse õpetusega taotletakse, et õpilane:
	* tunneb rõõmu ja rahuldust töö tegemisest;
	* õpib vaatlema, tundma ja hindama ümbritsevat esemelist keskkonda;
	* tunneb ja kasutab mitmesuguseid materjale ja töövahendeid ning lihtsamaid töötlemisviise;
	* mõtleb loovaid lahendusi ja oskab neid lihtsalt teostada;
	* töötab ohutult üksi ja koos teistega;
	* hoiab puhtust kodus ja koolis, täidab isikliku hügieeni nõudeid;
	* teab tervisliku toitumise vajalikkust;
	* hoolib oma kodukoha ja Eesti kultuuritraditsioonidest.

2. Õppesisu

Voolimine

Plastiliin, savi, voolimisriistad. Materjali ettevalmistamine voolimiseks. Puhtus ja kord voolides.

Kumer- ja õõnesvormide voolimine. Ümarplastikas figuuridele väikeste detailide lisamine. Figuuride voolimine liikumisasendis.

Paberi- ja kartongitööd

Töökoha organiseerimine paberitöödeks. Puhtus ja ohutusnõuded töötades.

Paberi rebimine. Eri kuju ja suurusega vormide vaba rebimine. Paberi lõikamine silma järgi, märgitud joont mööda, šablooni järgi. Lihtsad sümmeetrilised käärilõiked. Paberitööde kaunistamine: tasapinnalised ja ruumilised aplikatsioonid. Detailide katmine liimiga, liimimisvõtted olenevalt detaili suurusest. Paberi kortsutamine, voltimine.

Meisterdamine

Tutvumine meisterdamiseks sobivate looduslike materjalidega. (kastanid, tõrud, käbid, oksad, lehed, kivid, sammal jne.)

Tööriistad ja vahendid: lauakate, käärid, naaskel, nuga jne.

Koduses majapidamises järelejäänud esemete (tikutoosid, karbid, korgid, plastpudelid, nahajäägid jne) kasutamine meisterdamiseks.

Punumismaterjalid: paber, plastribad, nöör jne. Mitmesuguste esemete punumine.

Õmblustööd

Töövahendite ohutu käsitsemine. Töövahendid: nõel niit käärid jne. Nõela ja niidi sobivus. Nõela niidistamine. Nööbi õmblemine.

Lõngatööd

Lõngast paela punumine. Tuti valmistamine.

3. Õpitulemused

1. **klassi lõpetaja oskab:**
	* rebida ja lõigata mitmesuguseid kujundeid;
	* valmistada lihtsamaid terviklikke töid;
	* voltida ja punuda;
	* töid kaunistada joonistega, aplikatsioonidega;
	* lihtsamaid vorme voolida;
	* hoida oma töö ja töökoha korras.

**4. Lõiming**

**Suhtluspädevus.** Teavet kogudes areneb õpilase funktsionaalne kirjaoskus ning täieneb tema tehnoloogiasõnavara. Oma tööd esitledes ja valikuid põhjendades saadakse esinemiskogemusi

ning areneb väljendusoskus.

**Matemaatikapädevus.** Tehnoloogiaainetes kasutab õpilane oma töös loogilist mõtlemist ning

matemaatilisi teadmisi. Õpilase arvutustel ja mõõtmistel on praktiline tagajärg, vigu (ja nende

tagajärgi) märgatakse kohe, analüüs ning paremate lahenduste leidmine on paratamatus.

**Loodusteaduslik pädevus.** Töötamine erinevate looduslike ja tehismaterjalidega eeldab tutvumist nende materjalide omadustega. Tehnoloogiaõpetuses, käsitöös ja kodunduses puutub õpilane otseselt kokku mitmete keemiliste ja füüsikaliste protsessidega.

**Sotsiaalne pädevus.** Tehnika ja tehnoloogia arengu tundmine, arengu põhjuste teadvustamine ja edasiste arengusuundade mõistmine aitab kaasa inimühiskonna arengu tunnetamisele. Ühiselt töötades õpitakse teisi arvestama, käitumisreegleid järgima ning oma arvamusi kaitsma. Tutvumine eri maade kultuuritraditsioonide ja nende kujunemise põhjustega aitab mõistvalt suhtuda teistesse rahvustesse.

**Kunstipädevus.** Erinevate esemete disainimine ning valmistamine pakub õpilastele loomingulise eneseväljenduse võimalusi. Õpitakse hindama uudseid ja isikupäraseid lahendusi ning märkama esemete disaini funktsionaalsust ja seoseid kunstiloomingu ning kultuuritaustaga.

**Tervise ja kehakultuuri pädevus.** Praktilistes ülesannetes kinnistub terviseteadlik käitumine,

ergonoomika põhimõtete arvestamine ning tervisliku toitumise ja sportliku eluviisi väärtustamine.

**5. Läbivad teemad**

**Elukestev õpe ja karjääri planeerimine.** Tutvumine tehnoloogia arengu ja inimese rolli muutumisega tööprotsessis aitab tunnetada pideva õppimise vajadust. Oma ideede rakendamiseks tehnoloogiliste võimaluste valimine, töö kavandamine ning üksi ja üheskoos töötamine aitavad arendada ning analüüsida oma töövõimeid.

**Keskkond ja jätkusuutlik areng.** Tähtis on toodet valmistades kasutada säästlikult nii looduslikke kui ka tehismaterjale. Tähelepanu pööratakse keskkonnasäästlike tarbimisharjumuste kujundamisele ja kujunemisele. Jäätmete sorteerimine ning energia ja ressursside kokkuhoid tundides aitavad kinnistada ökoloogiateadmisi.

**Kodanikualgatus ja ettevõtlikkus.** Algatusvõime, ettevõtlikkus ja koostöö on tihedalt seotud

tehnoloogiaainete sisuga. Oma ideede realiseerimise ja töö korraldamise oskus on üks valdkonna õppeainete põhilisi eesmärke. Ettevõtlikkust toetavad oskuslikult elluviidud projektid, mis annavad õpilastele võimaluse oma võimeid proovida.

**Kultuuriline identiteet.** Tutvumine esemelise kultuuri, kommete ja toitumistavadega võimaldab näha kultuuride erinevust maailma eri paigus ning teadvustada oma kohta mitmekultuurilises maailmas. Õpitakse märkama ja kasutama rahvuslikke elemente esemete disainimisel.

**Teabekeskkond.** Oma tööd kavandades ja ainealaste projektide tarvis infot kogudes õpitakse

kasutama erinevaid teabekanaleid ning hindama kogutud info usaldusväärsust. Interneti kasutamine võimaldab kursis olla tehnoloogia uuendustega ning tutvuda disainerite ja käsitöötegijate loominguga terves maailmas.

**Tehnoloogia ja innovatsioon.** Arutletakse intellektuaalomandi kaitse ning arvuti kasutamise

võimaluste üle oma tööde kavandamisel ja esitlemisel. Õpitakse oma tööd virtuaalkeskkonnas

esitlema.

**Tervis ja ohutus.** Erinevate tööliikide puhul on vaja tutvuda tööohutusega ning arvestada ohutusnõudeid. Tutvumine erinevate looduslike ja sünteetiliste materjalidega ning nende omadustega aitab teha esemelises keskkonnas tervisest lähtuvaid valikuid. Tervisliku toitumise põhitõdede omandamine ning tervislike toitude praktiline valmistamine loovad aluse terviseteadlikule käitumisele.

**Väärtused ja kõlblus.** Tehnoloogiaainetes kujuneb väärtustav suhtumine töösse ning töö tegijasse. Rühmas töötamine annab väärtuslikke kogemusi üksteise arvestamisel, organiseerimisoskuse arendamisel ning võimalike konfliktide lahendamisel. Kodunduse etiketiteemade kaudu kujundatakse praktilisi käitumisoskusi erinevates situatsioonides, õpitakse mõistma käitumisvalikute põhjusi ja võimalikke tagajärgi.

**6. Hindamine**

Hindamisel lähtutakse vastavatest põhikooli riikliku õppekava üldosa sätetest.

1. Tööõpetuses on oluline õpetaja hinnang tehtud tööle.

2. Õpetajapoolne suunamine aitab õpilast ise oma tegevusele ning töö tulemusele hinnangut anda.

3. Hinnates arvestatakse õpilase loovust ülesannet lahendades, töö kulgu ja saavutatud õpitulemusi.

4. Lisaks võetakse hindamisel arvesse õpilase arengut, püüdlikkust, töökultuuri ja abivalmidust teiste õpilaste vastu.